Женидба и удадба/23
УГЛЕД 5.

МАТИ, ПРЕЋАШЊИ 

МАТИ: Шта је то? Шта чиниш ти с мојим дететом? 

ЖЕНА: Одите, мамо, оће да ме изе. (Плаче.) Јошт ми ни капу није купио. 

МАТИ: То је лепо! То је човек! Ја кад се с мојим тучем, бар знам зашто; а он због једне тричаве капе. 

МУЖ: Шта ћете ви, мамо, овде? 

МАТИ: Шта ћу? Оће да ми убије дете, па јошт има образа питати, гледајдер му ти посла. 

МУЖ: Ви немате овде ништа заповедати. 

МАТИ: Да шта, да ми изеш дете? Срам те било! 

МУЖ: Ви да идете напоље из моје куће. 

ЖЕНА (трчи му ближе): Шта, мама напоље? 

МАТИ: Срам да те буде! 

ЖЕНА: Пре ћеш ти излетити. 

МАТИ: Ни шест недеља нема, па си почео; а шта ће после бити? 

ЖЕНА: Питајте га гди је синоћ био. 

МАТИ: Упути се брже-боље, да не издангубиш. 

МУЖ: О, налепе моје! 

ЖЕНА: Гледајте га, јошт се он тужи! 

МАТИ: Да га ђаво носи, и који те је први довео! 

ЖЕНА: Онај нитков, онај, свему је он крив! 

МУЖ: Е сад, или да се човек туче с њима, или да побегне. 

МАТИ: Кога ћеш ти тући? 

ЖЕНА: Све ми тим једнако прети. 

МАТИ: Зар немаш шака да му покажеш како се туче (подбочи се), дед почни, да те видим! 

МУЖ: Што човек више стоји, све је горе. (Пође.)

МАТИ: Стани, куд бежиш, кад си јунак? 

ЖЕНА: Оди, да ти видимо поштење. 

МУЖ: Бежи, Лазо, док си читав! (Побегне.)

МАТИ: Тако треба с њиме, пак ће знати уважавати жену. 

Женидба и удадба